Audi opsamler mikroplast på Frederiksberg

Slid fra dæk på biler, busser og lastbiler afgiver mikroplast, der ender i kloaksystemerne, når det regner, og en stor del af overfladevandet kommer ikke forbi et rensningsanlæg men føres direkte ud i naturen og i vores have og vandløb.

Derfor lancerer den danske virksomhed Baionyx nu et partikelfilter, der reducerer udledningen af mikroplast ved at fastholde partiklerne i kloakken, så de ikke når videre ud i naturen. Filteret er udviklet på det Tekniske Universitet i Berlin med støtte fra Audi Environmental Foundation.

Det første filtersystem blev tidligere i denne uge installeret i kloaksystemet på Frederiksberg Allé, hvor der dagligt passerer 5.000 biler – hvilket svarer til, at cirka 650 gram mikroplastik fra bildæk hver dag bliver efterladt på strækningen. Med filtret kan man tilbageholde op mod 97 procent af de skadelige partikler, så de fastholdes i vores kloakker og ikke ryger videre ud i naturen.

Installation af det første partikelfilter-system på Frederiksberg.

Sedimentfiltrene er modulært opbygget og kan dermed optimalt tilpasses forskellige vejforhold, trafik- og andre forureningsbelastninger. For eksempel opstår der ved stop-and-go-trafik, på meget kurvede strækninger eller ved lyskryds mere dækslid på grund af konstant opbremsning og acceleration end på en fri, lige strækning.

Teknologien bag filtersystemet er et resultat af flere års forskning og tests i både laboratorier og i marken. Audi Environmental Foundation har støttet projektet siden 2020.

– Danmark er kendt som en frontløber inden for bæredygtighed, og derfor er det glædeligt at se, at Frederiksberg Kommune og Baionyx samarbejder om at installere dette filtersystem. Det er afgørende, at vi beskytter vores vandressourcer mod denne form for forurening, siger Dr. Rüdiger Recknagel, der er administrerende direktør for Audi Environmental Foundation, som har været med til at finansiere udviklingen af filtersystemet.

Audi opsamler mikroplast på Frederiksberg